Dêrsim de keyeyê ke domanê înan grevê vêşanîye de yê Şubeya Komela Heqanê Merdiman (ÎHD) ya Dêrsimî de eşkerayîyêk daye û bale ante serê  rewşa xoverdayoxan.
Hemserekê ÎHD’yî yê Dêrsimî Gubuz Solmazî  vist vîrî ke rewşa xoverdayoxanê grevê vêşanîye merheleya krîtîke de ya û waşt ke tecîd cade bêro wedartene.
Merdimanê xoverdayoxan ra Şerîfe Kiliça  ke lajê aye Bariş Kiliç 124 rojî yo ke Zîndanê Xarpêtî de grevê vêşanîye de yo, veng da Serokkomarê Tirkî Erdoganî û Wezîrîya Edelatî ke tecrîd wedarê û vat ke hinî beso wa haştîye bêro.
Dayîka Kazim Kitî yo ke 1’ê Adare ra nata grevê vêşanîye de yo, Ferîde Kite zî ard ziwan ke lajê aye xora nêweş o û bi grevê vêşanîye halê ey hîna xidar bîyo û va: ‘‘Tecrîd şer, zulm û hesra dayîkan o. Waştişê domanê ma biheq ê. Waştişê înan waştişê ma yê. Tecrîd wa biqêdîyo, game bêrê eştene û wa kes memiro.‘‘
Dayîka Nîhat Kasûno ke 1’ê Adere ra Zîndanê Xarpêtî de grevê vêşanîye de yo, Bedrîye Kasûne zî veng da îqtîdarî û va: ‘‘ Eke hema tayî wijdanê şima mendo, tecrîd wedarenê. Wa domanê ma memirê. Waştişê domananê ma, watişê ma yê û ganî bêrê bicaardene. Wa tecrîd cade bêro wedartene.‘‘
